**USMERNENIE K PREDCHÁZANIU DVOJITÉHO FINANCOVANIA AKTIVÍT INTERNACIONALIZÁCIE V RÁMCI KOMPONENTOV 8 A 10 PLÁNU OBNOVY A ODOLNOSTI SLOVENSKEJ REPUBLIKY**

Oprávnení žiadatelia[[1]](#footnote-1), ktorí sa plánujú zapojiť do tých výziev v rámci Komponentov 8 a 10 (ďalej aj len „K8“ a len „K10“) Plánu obnovy a odolnosti Slovenskej republiky (ďalej aj len „POO“), ktoré sa týkajú aktivít internacionalizácie, sú povinní predchádzať dvojitému financovaniu (nielen) týchto aktivít zo zdrojov Európskej únie (ďalej aj len „EÚ“), štátneho rozpočtu ako aj ďalších zdrojov. Výzvy sú vyhlasované vykonávateľom, ktorým je Ministerstvo školstva, vedy, výskumu a športu SR.

V rámci K8 môžu oprávnení žiadatelia podať Žiadosť o poskytnutie prostriedkov mechanizmu (ďalej aj len „ŽoPPM“) v rámci výzvy *Podpora pri strategickom rozvoji infraštruktúry vysokých škôl* (Investícia 1, výzva č. 5).[[2]](#footnote-2)

V rámci K10 môžu oprávnení žiadatelia podať ŽoPPM v rámci výziev *Audit úrovne internacionalizácie a implementácia projektov internacionalizácie vysokých škôl a verejných výskumných inštitúcií* (Investícia 4, výzva č. 1)*,* a *Výzva na podporu projektov propagácie vysokých škôl v zahraničí* (Investícia 4, výzva č. 3).

Podľa § 13 ods. 3 zákona č. 368/2021 o mechanizme na podporu obnovy a odolnosti a o zmene a doplnení niektorých zákonov (ďalej aj len „zákon o mechanizme“) „v*ykonávateľ, sprostredkovateľ, osoba vykonávajúca finančné nástroje, finančný sprostredkovateľ,* ***prijímateľ a partner sú povinní predchádzať dvojitému financovaniu z prostriedkov mechanizmu a z fondov Európskej únie alebo z iných programov Európskej únie*** *a oznamovať národnej implementačnej a koordinačnej autorite podozrenia z dvojitého financovania. Prostriedky mechanizmu nemožno poskytnúť prijímateľovi a partnerovi, ktorí prijímajú dotáciu, príspevok, grant alebo inú formu pomoci na financovanie tých istých výdavkov a ktorá by predstavovala dvojité financovanie.*“[[3]](#footnote-3) Podľa čl. 9 Nariadenia Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, „r*eformy a investičné projekty môžu získať podporu z iných programov a nástrojov Únie za predpokladu, že takáto podpora nepokrýva rovnaké náklady.*“[[4]](#footnote-4)

Dvojitým financovaním sa rozumie aj situácia, ak sa k výsledku daného opatrenia alebo jeho časti (projekt) dospeje nielen použitím prostriedkov mechanizmu, ale aj využitím iných zdrojov z rozpočtu EÚ, pričom takéto použitie nebolo vopred indikované Európskou komisiou v rámci Plánu obnovy a zohľadnené v nákladovom ohodnotení príslušnej investície alebo reformy. Zároveň sa za dvojité financovanie môže považovať aj situácia, ak výsledok danej operácie (bez ohľadu na spôsob preukazovania zrealizovania opatrenia) je vykazovaný EK v rámci rôznych nástrojov podpory.

Vzhľadom na to, že oprávnení žiadatelia sa môžu zapojiť do viacerých z vyššie spomínaných výziev zároveň, a v rámci všetkých z nich plniť projekty a aktivity týkajúce sa internacionalizácie vysokých škôl, je potrebné venovať zvýšenú pozornosť predchádzaniu dvojitého financovania práve týchto aktivít. V prípade, že sa oprávnený žiadateľ zapojí do viacerých z týchto výziev a bude úspešný v 2 alebo 3 z uvedených výziev, je potrebné v ŽoPPM a pri implementácii konkrétnych projektov/aktivít týkajúcich sa internacionalizácie jednoznačne stanoviť a rozlišovať finančné a implementačné deliace línie medzi jednotlivými výzvami. To znamená, že zo strany úspešných oprávnených žiadateľov je potrebné, aby sa dalo bez ďalších pochybností potvrdiť, že konkrétne aktivity sú a budú vykonávané tak, že predchádzajú a zamedzujú dvojitému financovaniu v zmysle definície dvojitého financovania uvedeného v kapitole 2.4. SIPOO (ďalej len „Systém implementácie Plánu obnovy a odolnosti“), a to či už zo zdrojov EÚ, štátneho rozpočtu alebo iných zdrojov (ďalej ako „dvojité financovanie“).

**Špecifikácia aktivít internacionalizácie v K8:**

V rámci „Skupiny 1 – Aktivity na podporu integrácie vysokých škôl formou konzorcia“, „B. Povinne voliteľné aktivity“ predmetnej výzvy[[5]](#footnote-5) si oprávnení žiadatelia a partneri môžu vybrať aj aktivitu „1. Integrácia v oblasti internacionalizácie vysokoškolského prostredia“.

Aktivity týkajúce sa internacionalizácie musia priamo súvisieť s vytvorením konzorcia, resp. integráciou vysokých škôl do tohto celku. Aktivita v oblasti internacionalizácie by sa mala týkať napr. spoločných študijných programov a predmetov, spoločného konzorciálneho centra pre zahraničných študentov alebo pracovníkov v rámci konzorcia a pod. Aktivity týkajúce sa internacionalizácie vo vzťahu ku konkrétnej vysokej škole, t. j. nie vo vzťahu ku konzorciu, nemôžu byť financované z tejto výzvy.

Medzi oprávnené výdavky k tejto aktivite patria najmä Všeobecné služby (služby spojené so zabezpečením informovanosti a komunikácie – služby určené na propagáciu, komunikačné aktivity a budovanie značky konzorcia) a Odborný personál[[6]](#footnote-6). Je nevyhnutné, aby oprávnené výdavky a s nimi súvisiace personálne obsadenie boli jednoznačne oddeliteľné od iných projektov/aktivít internacionalizácie spadajúcich pod iné ŽoPPM a výzvy.

**Špecifikácia aktivít internacionalizácie v K10:**

V rámci Komponentu 10, Investície 4, boli vyhlásené dve výzvy so zameraním na internacionalizáciu, a to:

1. **Audit úrovne internacionalizácie a implementácia projektov internacionalizácie vysokých škôl a verejných výskumných inštitúcií[[7]](#footnote-7)**

V tejto výzve sú oprávnenými žiadateľmi verejné vysoké školy a verejné výskumné inštitúcie.

Cieľmi výzvy sú:

1. Uskutočniť audit, ktorý posúdi kvalitu aktivít internacionalizácie vysokých škôl a verejných výskumných inštitúcií a identifikuje ich silné a slabé stránky. Audit sa zameria na nasledujúce oblasti:
* Kvalita a účinnosť existujúcich internacionalizačných aktivít: Posúdenie, ako efektívne a kvalitne vysoké školy a verejné výskumné inštitúcie implementujú a riadia svoje súčasné iniciatívy internacionalizácie. Zahrnuté by mali byť aspekty ako mobilita študentov a zamestnancov, medzinárodná spolupráca, podpora medzinárodného výskumu a ďalšie projekty.
* Stratégia a plánovanie internacionalizácie: Posúdenie existencie a primeranosti stratégie a plánovania internacionalizácie na úrovni vysokých škôl a verejných výskumných inštitúcií.
* Vypracovanie samohodnotiacej správy žiadateľa podľa metodiky, Posúdenie úrovne internacionalizácie panelom expertov, vrátane posúdenia silných a slabých stránok žiadateľa.
* Vypracovanie odporúčaní na implementáciu systémových zmien panelom expertov.
* Vypracovanie akčných plánov vysokými školami a verejnými výskumnými inštitúciami (založených na odporúčaniach panelu expertov).

1. Podpora projektov na implementáciu odporúčaní auditov v akčnom pláne vysokej školy a verejnej výskumnej inštitúcie vypracovaného na základe hodnotiacich správ Panelov expertov.
2. **Výzva na podporu projektov propagácie vysokých škôl v zahraničí[[8]](#footnote-8)**

Oprávnenými žiadateľmi vo výzve sú verejné vysoké školy v zmysle § 2 ods. 2 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

Cieľom výzvy je zviditeľnenie Slovenska ako partnera a destinácie pre študentov a zamestnancov vysokých škôl, prezentácia potenciálu krajiny v oblasti vysokoškolského vzdelávania, vedy a výskumu.

**Deliace línie – výzvy komponentu 8 a komponentu 10**

Aktivity internacionalizácie v Investícii 4 Komponentu 10 sa musia zameriavať na individuálny rozvoj školy v oblasti internacionalizácie a musia sa jednoznačne odlíšiť od aktivít internacionalizácie vykonávaných ako súčasť výzvy z Komponentu 8 na podporu konzorcií. Aktivity môžu mať synergický efekt, avšak nesmie v kontexte použitia iných zdrojov EÚ dochádzať k dvojitému financovaniu nielen tých istých výdavkov, ale ani toho istého cieľa a účelu. To znamená, že financované aktivity z jednej výzvy zameranej na internacionalizáciu nemôžu byť totožné obsahovo a ani výdavkami s aktivitami financovanými z inej výzvy alebo výziev zameraných na internacionalizáciu.

Obzvlášť v prípade výzvy zameranej na audity internacionalizácie, v ktorej budú konkrétne opatrenia až výsledkom auditu, hodnotiacich správ a akčných plánov, upozorňujeme na povinnosť predchádzať a zamedziť dvojitému financovaniu, ak bude prijímateľ financovaný z viacerých výziev. Pri vypracovávaní akčných plánov je potrebné, aby prijímateľ bral na túto skutočnosť ohľad.

Pri všetkých aktivitách financovaných z predmetných výziev POO podporujúcich internacionalizáciu musí byť preukázateľné oddelené čerpanie zdrojov na výdavky súvisiace s ich plnením. To platí aj pri čerpaní prostriedkov na personálne výdavky.

Prijímatelia berú na vedomie, že uvedené môže byť predmetom kontroly alebo auditov súvisiacich s čerpaním prostriedkov Plánu obnovy a odolnosti.

1. V prípade K8 verejné vysoké školy a štátne vysoké školy, v prípade K10 len verejné vysoké školy [↑](#footnote-ref-1)
2. https://www.minedu.sk/vyzva-c-5-podpora-pri-strategickom-rozvoji-infrastruktury-vysokych-skol-konzorcia/ [↑](#footnote-ref-2)
3. https://www.slov-lex.sk/pravne-predpisy/SK/ZZ/2021/368/ [↑](#footnote-ref-3)
4. https://eur-lex.europa.eu/legal-content/SK/TXT/?uri=CELEX%3A32021R0241 [↑](#footnote-ref-4)
5. https://www.minedu.sk/vyzva-c-5-podpora-pri-strategickom-rozvoji-infrastruktury-vysokych-skol-konzorcia/ [↑](#footnote-ref-5)
6. Viď Príloha č. 7 – Zoznam oprávnených výdavkov a finančné percentuálne limity predmetnej výzvy (https://www.minedu.sk/vyzva-c-5-podpora-pri-strategickom-rozvoji-infrastruktury-vysokych-skol-konzorcia/) [↑](#footnote-ref-6)
7. <https://ispo.planobnovy.sk/app/vyzvy/495141335486869504> [↑](#footnote-ref-7)
8. <https://ispo.planobnovy.sk/app/vyzvy/495125611859062784> [↑](#footnote-ref-8)